Fel rhan o Raglen ARFOR rydym wedi creu Cytundeb Egwyddorion sydd yn amlinellu’r hyn y dymunwn i fudiadau/busnesau/mentrau/unigolion i ymrwymo iddyn nhw yn gyfnewid am gefnogaeth.

Mae hyn yn cynnwys:

* Llwyddo’n Lleol
* Cymunedau Mentrus
* Cronfa Her
* Hunaniaeth

Nod ARFOR yw sicrhau ffyniant economaidd fydd hefyd yn cefnogi cynaladwyedd cymunedau a ffyniant yr iaith Gymraeg fel iaith bob dydd.

Mae arwyddo'r Cytundeb Egwyddorion yn ymrwymo i gydnabod a gweithio i ymateb i Amcanion Strategol ARFOR:

1. **Creu cyfleoedd i bobl a theuluoedd ifanc (≤ 35 oed) aros neu i ddychwelyd i’w cymunedau cynhenid** - gan eu cefnogi i lwyddo’n lleol drwy fentro neu ddatblygu gyrfa a sicrhau bywoliaeth sydd yn cyflawni eu dyheadau.
2. **Creu cymunedau mentrus o fewn y fro Gymraeg** - drwy gefnogi mentrau masnachol a chymunedol sy’n anelu i gadw a chynyddu cyfoeth lleol gan fanteisio ar hunaniaeth a rhinweddau unigryw eu hardaloedd.
3. **Uchafu budd gweithgaredd drwy gydweithio** - drwy sefydlu meddylfryd dysgu drwy wneud a gwella parhaus, dysgu o weithgaredd o fewn ardaloedd unigol ac yna ei ymestyn a'u teilwra i amgylchiadau lleol.
4. **Cryfhau hunaniaeth cymunedau sydd â dwysedd uchel o siaradwyr Cymraeg** - drwy gefnogi defnydd a gwelededd y Gymraeg, annog naws am le a theyrngarwch lleol, ynghyd â chynyddu ymwybyddiaeth o’r hyn sy’n gyffredin ar draws y rhanbarth.

Rhaglen economaidd yw ARFOR, gyda’r nod o greu sylfaen economaidd gadarn i sicrhau cynaladwyedd hirdymor ein cymunedau a ffyniant yr iaith Gymraeg.

Mae’r Amcanion uchod yn cyd-fynd â strategaethau a blaenoriaethau Llywodraeth Cymru, yn benodol:

* [Rhaglen Lywodraethu 2021-26](https://www.llyw.cymru/rhaglen-lywodraethu-diweddariad),
* [Cenhadaeth i gryfhau ac ailadeiladu’r economi](https://www.llyw.cymru/genhadaeth-i-gryfhau-ac-ailadeiladur-economi)
* [Cymraeg 2050: Miliwn o siaradwyr](https://www.llyw.cymru/cymraeg-2050-strategaeth-y-gymraeg)

**Yr Egwyddorion**

1. Mae’n ofynnol i unrhyw sy’n derbyn cymorth ymrwymo i adolygu a chynyddu eu defnydd o’r Gymraeg. (Gellir cysylltu gyda gwasanaeth [Helo Blod](https://businesswales.gov.wales/heloblod/cy?gclid=EAIaIQobChMIg7au1vfJ_QIVR4BQBh3tjAq5EAAYASAAEgJpI_D_BwE) i gael cyngor rhad ac am ddim ar sut gellir defnyddio mwy o Gymraeg o fewn eich sefydliad.)
2. Disgwylir i sefydliadau sy’n derbyn cymorth gefnogi eu staff / cwsmeriaid i ddefnyddio’r Gymraeg, ynghyd â hyrwyddo ac annog eu staff i ddatblygu eu sgiliau Cymraeg drwy fynychu cyrsiau’r [Ganolfan Dysgu Cymraeg Genedlaethol](https://dysgucymraeg.cymru/)
3. Disgwylir i unrhyw un sy’n derbyn cefnogaeth i gynnal asesiad iaith mewn cydweithrediad â Chomisiynydd y Gymraeg ag i weithio tuag at achrediad y [Cynnig Cymraeg](https://www.welshlanguagecommissioner.wales/businesses-and-charities/cynnig-cymraeg) o fewn amserlen Rhaglen ARFOR.
4. Mae’n ofynnol i unrhyw un sy’n derbyn cymorth ymrwymo i gynnig cyfraddau cyflog byw y [Living Wage Foundation](https://www.livingwage.org.uk/what-real-living-wage?gclid=EAIaIQobChMIhqfTiveR-QIVyLHtCh01fAJjEAAYASAAEgIx3_D_BwE). Gweler mwy o wybodaeth am egwyddorion [Busnes Cyfrifol.](https://businesswales.gov.wales/responsible-business/cy)
5. Disgwylir bod unrhyw un sy’n derbyn cefnogaeth yn ystyried llofnodi’r [Addewid Twf Gwyrdd](https://businesswales.gov.wales/cy/addewid-twf-gwyrdd).
6. Disgwylir bod unrhyw un sy’n derbyn cefnogaeth yn ystyried llofnodi’r [Cod Ymarfer ar Gyflogaeth Foesegol mewn Cadwyni Cyflenwi](https://businesswales.gov.wales/cy/newyddion-blogiau/newyddion/cod-ymarfer-ar-gyflogaeth-foesegol-mewn-cadwyni-cyflenwi)
7. Disgwylir bod unrhyw un sy’n derbyn cefnogaeth yn ystyried llofnodi’r [**Addewid Cydraddoldeb | Busnes Cymru (gov.wales)**](https://businesswales.gov.wales/cy/addewid-cydraddoldeb)

|  |  |
| --- | --- |
| **Enw’r Sefydliad:** |  |
| **Enw Person Cyfrifol:** |  |
| **Arwyddwyd:** |  |
| **Dyddiad:** |  |